CELEX: 32015R1839
Language: hu
Date: 2015-10-14 00:00:00
Title: Az Európai Parlament és a Tanács (EU) 2015/1839 rendelete (2015. október 14.) az 1303/2013/EU rendeletnek a Görögországra vonatkozó egyedi intézkedések tekintetében történő módosításáról

15.10.2015   
            
            
               HU
            
            
               Az Európai Unió Hivatalos Lapja
            
            
               L 270/1
            
         AZ EURÓPAI PARLAMENT ÉS A TANÁCS (EU) 2015/1839 RENDELETE
   (2015. október 14.)
   az 1303/2013/EU rendeletnek a Görögországra vonatkozó egyedi intézkedések tekintetében történő módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 177. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   az Európai Gazdasági és Szociális Bizottsággal folytatott konzultációt követően,
   a Régiók Bizottságával folytatott konzultációt követően,
   rendes jogalkotási eljárás keretében (1),
   mivel:
   
               (1)
            
            
               Görögországot a pénzügyi válság következményei sajátosan érintették. A bruttó hazai terméknövekedési ráta a válság miatt Görögországban évek óta folyamatosan negatív, ami súlyos likviditási problémákhoz és a fenntartható fellendülés előmozdításához elengedhetetlen, a közberuházásokhoz szükséges állami források hiányához vezetett. Ezáltal egy olyan kivételes helyzet állt elő, amely egyedi intézkedéseket kíván.
            
         
               (2)
            
            
               Rendkívül fontos, hogy Görögországban a likviditás és az állami források hiánya ne szabjon gátat az Európai Regionális Fejlesztési Alapból, az Európai Szociális Alapból és a Kohéziós Alapból (a továbbiakban: az alapok) valamint az Európai Tengerügyi és Halászati Alapból (a továbbiakban: ETHA) támogatott programokat megvalósító beruházásoknak.
            
         
               (3)
            
            
               Annak érdekében, hogy Görögország 2015-ben és 2016-ban elegendő pénzügyi fedezettel rendelkezzen az alapokból és az ETHA-ból támogatott 2014–2020-as programok végrehajtásának beindításához, az említett években indokolt a beruházás a növekedésbe és munkahelyteremtésbe célkitűzés keretébe tartozó operatív programjaira és az ETHA-ból támogatott programjaira fizetett kezdeti előfinanszírozás szintjét egy kiegészítő kezdeti előfinanszírozási összeg kifizetése révén megemelni.
            
         
               (4)
            
            
               Annak biztosítása érdekében, hogy a kiegészítő kezdeti előfinanszírozás összege hatékonyan kerüljön felhasználásra, valamint hogy a lehető leghamarabb eljusson az alapok és az ETHA kedvezményezettjeihez – akik ezáltal meg tudják valósítani a tervezett beruházásokat, és kifizetési kérelmük benyújtását követően a visszatérítésre késedelem nélkül kerülhet sor – a kiegészítő kezdeti előfinanszírozás összegét vissza kell fizetni a Bizottság részére, amennyiben azt nem követik a Bizottsághoz adott határidőig benyújtott, megfelelő szintet képviselő kifizetési kérelmek.
            
         
               (5)
            
            
               A 2007–2013 közötti időszakra Görögország tekintetében elfogadott, a „konvergencia” és „regionális versenyképesség és foglalkoztatás” célkitűzések szerinti operatív programjai műveleteinek finanszírozásához az alapokból biztosított rendelkezésre álló források eredményesebb felhasználása érdekében növelni kell a társfinanszírozás maximális arányát, és meg kell emelni a programok kapcsán történő kifizetések programozási időszak végén érvényes felső határát. Annak biztosítása érdekében, hogy az így rendelkezésre bocsátott források ténylegesen a szóban forgó beruházások finanszírozását szolgálják, helyénvaló jelentéstételi mechanizmusról rendelkezni.
            
         
               (6)
            
            
               Tekintve, hogy a támogatásra sürgősen szükség van, e rendeletnek az Európai Unió Hivatalos Lapjában történt közzétételét követő napon hatályba kell lépnie.
            
         
               (7)
            
            
               Az 1303/2013/EU európai parlamenti és tanácsi rendeletet (2) ezért módosítani kell,
            
         ELFOGADTA EZT A RENDELETET:
   1. cikk
   Az 1303/2013/EU rendelet a következőképpen módosul:
   
               1.
            
            
               A 134. cikk a következő bekezdéssel egészül ki:
               „(1a)   Az (1) bekezdés b) és c) pontjában meghatározott részleteken felül a görögországi operatív programok 2015-ben és 2016-ban kiegészítő kezdeti előfinanszírozásban részesülnek, amelynek összege a teljes programozási időszak alatt az alapokból és az ETHA-ból nyújtott hozzájárulás összegének 3,5 %-a.
               A kiegészítő kezdeti előfinanszírozás nem vonatkozik az európai területi együttműködés célkitűzés programjaira és az ifjúsági foglalkoztatási kezdeményezés számára allokált egyedi forrásokra.
               Amennyiben 2016. december 31-ig az e bekezdés alapján 2015-ben és 2016-ban az egyes alapokból kifizetett kiegészítő kezdeti előfinanszírozás teljes összege nem felel meg az igazoló hatóság által adott esetben az egyes programok kapcsán benyújtott kifizetési kérelmek teljes összegének, Görögország visszafizeti a Bizottságnak az adott program kapcsán a vonatkozó alapból kifizetett kiegészítő kezdeti előfinanszírozás teljes összegét. Az ilyen visszafizetés nem minősül pénzügyi korrekciónak, és nem csökkenti az alapokból vagy az ETHA-ból az operatív programokhoz nyújtott támogatás összegét. A visszafizetett összegek a költségvetési rendelet 21. cikke (3) bekezdésének c) pontjával összhangban belső címzett bevételt képeznek.”.
            
         
               2.
            
            
               A 152. cikk a következő bekezdésekkel egészül ki:
               „(4)   Az 1083/2006/EK rendelet 79. cikkének (1) bekezdésétől eltérve Görögországban az előfinanszírozás és a teljesített időközi kifizetések halmozott összegének felső határértéke a »konvergencia« és »regionális versenyképesség és foglalkoztatás« célkitűzések szerinti operatív programjai esetében az alapokból nyújtott hozzájárulás 100 %-a.
               (5)   Az 1083/2006/EK rendelet 53. cikkének (2) bekezdésétől és 77. cikkének (1) bekezdésétől eltérve, és minden egyes görög operatív program és minden egyes prioritási tengely vonatkozásában, az alapokból származó hozzájárulás legmagasabb arányát és legmagasabb összegét rögzítő bizottsági határozatok ellenére, az időközi kifizetések és a végsőegyenleg-kifizetések kiszámítása egy 100 %-os maximális társfinanszírozási rátának a »konvergencia« és »regionális versenyképesség és foglalkoztatás« célkitűzések görög operatív programjai keretében az igazoló hatóság által igazolt valamennyi költségnyilatkozatban szereplő, valamennyi prioritási tengely keretében említett elszámolható költségre való alkalmazásával történik. Az 1083/2006/EK rendelet 77. cikkének (2) bekezdése nem alkalmazandó a görögországi operatív programokra.
               (6)   Görögország mechanizmust léptet életbe annak biztosítása érdekében, hogy az e cikk (4) és (5) bekezdésében foglalt intézkedések révén rendelkezésre bocsátott kiegészítő összegek kizárólag operatív programjainak műveleteire és kedvezményezettjei részére történő kifizetésekre legyen felhasználva.
               Görögország 2016 végéig jelentést nyújt be a Bizottságnak az e cikk (4) és (5) bekezdésében foglaltak végrehajtásáról, és az 1083/2006/EK rendelet 89. cikke (1) bekezdésének a) pontja szerint benyújtandó záró végrehajtási jelentésben erről szintén beszámol.”.
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. október 14-én.
      
         
            az Európai Parlament részéről
         
         
            az elnök
         
         M. SCHULZ
      
      
         
            a Tanács részéről
         
         
            az elnök
         
         J. ASSELBORN
      
   
   
      (1)  Az Európai Parlament 2015. október 6-i álláspontja (a Hivatalos Lapban még nem tették közzé) és a Tanács 2015. október 8-i határozata.
   
      (2)  Az Európai Parlament és a Tanács 1303/2013/EU rendelete (2013. december 17.) az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (HL L 347., 2013.12.20., 320. o.).